Document ID: 32015D0266

DEĊIŻJONI TA' IMPLIMENTAZZJONI TAL-KUMMISSJONI (UE) 2015/266
tas-16 ta' Frar 2015
li tirrikonoxxi li l-Isle of Man hija ħielsa mill-varroażi u li temenda l-Anness tad-Deċiżjoni ta' Implimentazzjoni 2013/503/UE
(notifikata bid-dokument C(2015) 715)
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 92/65/KEE tat-13 ta' Lulju 1992, li tistabbilixxi l-ħtiġijiet dwar saħħa tal-annimali li jirregolaw il-kummerċ ta', u l-importazzjoni fil-Komunità ta' annimali, semen, ova u embrijuni mhux suġġetti għal ħtiġijiet ta' saħħa tal-annimali meħtieġa f'regoli speċifiċi tal-Komunità li hemm referenza għalihom fl-Anness A(I) tad-Direttiva 90/425/KEE (1), u b'mod partikolari l-Artikolu 15(2)(a) tagħha,
Billi:
(1)
Id-Direttiva 92/65/KEE tistabbilixxi r-rekwiżiti dwar is-saħħa tal-annimali li jirregolaw il-kummerċ u l-importazzjoni fl-Unjoni ta' annimali, semen, ova u embrijuni li mhumiex soġġetti għar-rekwiżiti dwar is-saħħa tal-annimali stabbiliti fl-atti speċifiċi tal-Unjoni msemmija fl-Anness F tagħha.
(2)
Il-varroażi fin-naħal qiegħda mniżżla fl-Anness B tad-Direttiva 92/65/KEE taħt l-isem preċedenti tagħha “varroażi”. Din jikkawżaha d-dud ektoparassita tal-ġeneru Varroa u ġiet irrappurtata madwar id-dinja kollha.
(3)
L-Artikolu 15 tad-Direttiva 92/65/KEE jistipula li, meta Stat Membru iqis li t-territorju tiegħu jew parti mit-territorju tiegħu jkun ħieles minn waħda mill-mardiet imniżżlin fl-Anness B tagħha, dan għandu jippreżenta d-dokumentazzjoni rilevanti, li fuqha għandha tiġi adottata deċiżjoni, lill-Kummissjoni.
(4)
Il-varroażi tinfirex biċ-ċaqliq tad-doqqajs tan-naħal u b'kuntatt dirett bejn in-naħal adult infestat. Dan tal-aħħar isir biss fil-medda safejn itir in-naħal. Għaldaqstant, bħala ħielsa mill-mard jistgħu jitqiesu biss it-territorji fejn iċ-ċaqliq tax-xehdiet u d-doqqajs tan-naħal jista' jiġi kkontrollat u li huma ġeografikament iżolati biżżejjed biex tkun evitata l-migrazzjoni tan-naħal minn barra. Barra minn hekk, l-awtoritajiet kompetenti jridu jagħtu prova b'riżultati ta' sorveljanza estiża, li r-reġjun huwa tabilħaqq ħieles mill-varroażi u li, biex tinżamm il-qagħda, l-introduzzjoni tan-naħal ħaj u d-doqqajs huwa kkontrollat b'mod strett.
(5)
Bl-adozzjoni tad-Deċiżjoni ta' Implimentazzjoni tal-Kummissjoni 2013/503/UE (2), il-Gżejjer Åland fil-Finlandja ġew rikonoxxuti bħala territorju li hu ħieles mill-varroażi.
(6)
Ir-Renju Unit talab lill-Kummissjoni biex tirrikonoxxi t-territorju tal-Isle of Man bħala ħieles mill-varroażi.
(7)
Għalkemm l-Isle of Man mhix parti mill-Unjoni, peress li hija dipendenza internament awtogovernanti tal-Kuruna tal-Gran Brittanja, hija għandha relazzjoni speċjali limitata mal-Unjoni. Għaldaqstant, ir-Regolament (KEE) Nru 706/73 tal-Kunsill (3) jistipula li għall-applikazzjoni tar-regoli dwar, fost affarijiet oħra, il-leġiżlazzjoni dwar is-saħħa tal-annimali, ir-Renju Unit u l-Isle of Man għandhom jitqiesu bħala Stat Membru wieħed.
(8)
Il-varroażi hija marda li trid tiġi nnotifikata fl-Isle of Man, u ma jistgħux jiġu trażlokati naħal, fi kwalunkwe stadju taċ-ċiklu tal-ħajja, xehdiet u skeps diġà użati, jew kull reċipjent li jkun intuża qabel biex iżomm in-naħal, mir-Renju Unit għall-Isle of Man. Barra minn hekk din hija gżira li tinsab fil-Baħar Irlandiż, 'il barra ħafna mill-medda li jistgħu jtiru n-naħal, u għaldaqstant hija mbegħda biżżejjed miż-żoni li jitgħu jkunu infettati mill-varroażi.
(9)
B'konformità mal-Artikolu 15(1) tad-Direttiva 92/65/KEE, ir-Renju Unit ressaq quddiem il-Kummissjoni, d-dokumenti li jiddettaljaw il-miżuri ta' sorveljanza li ġew applikati tul bosta snin għall-popolazzjoni tan-naħal fl-Isle of Man, u l-arranġamenti biex jiġi vverifikat li ma teżistix varroażi f'dik il-popolazzjoni.
(10)
Wara evalwazzjoni tad-dokumenti li ressaq ir-Renju Unit, l-Isle of Man jista' jitqies li hu territorju tar-Renju Unit ħieles mill-varroażi.
(11)
Għalhekk il-garanziji addizzjonali meħtieġa fil-kummerċ għandhom jiġu ddefiniti, filwaqt li jitqiesu l-miżuri li diġà implimentat l-Isle of Man fil-leġiżlazzjoni nazzjonali tagħha.
(12)
L-Anness tad-Deċiżjoni ta' Implimentazzjoni 2013/503/UE għandu jiġi emendat kif xieraq.
(13)
Il-miżuri previsti f'din id-Deċiżjoni jikkonformaw mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni ta' Implimentazzjoni 2013/503/UE għandu jiġi sostitwit bl-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, is-16 ta' Frar 2015.

Labels: 3
18
6